[Video] Maroela maak geskiedenis met nuwe radiostorie | Maroela Media
Marius Vermaak, Schalk Vorster, Bettie Kemp, Antowan Nöthling en Anton Dekker (Foto: Susan Lombaard)
'n Groepie bekende radiopersoonlikhede, saam met 'n nuwe stem of twee, het Woensdagoggend geskiedenis gemaak toe die eerste episode van 'n splinternuwe radiovervolgverhaal in Maroela Media se radio-ateljee in Centurion opgeneem is.
Vuurvreters, 'n dertienweke-radiovervolgverhaal, is die eerste radiovervolgverhaal van dié omvang wat in 'n suiwer digitale formaat opgeneem word. Die meeste byklanke word ook digitaal gegenereer.
Maroela Media, in samewerking met die ervare Bettie Kemp, vervaardig die afgelope vyf jaar jaarliks minstens een radiovervolgverhaal van tussen 8 en 13 weke wat, te danke aan die Dagbreek Trust, kosteloos aan gemeenskapsradiostasies gelewer word. Voorheen is dié vervolgverhaal opgeneem by die SABC se radiodrama-ateljees of by die ateljees van Wow Produksies in Johannesburg. Vanjaar het Bettie Kemp saam met Maroela Media besluit om Maroela se goed toegeruste, digitale ateljee in Centurion in te span om die vervolgverhaal op te neem.
Die span benut boonop die geleentheid om ervaring en kennis aan 'n nuwe generasie radiomense oor te dra. Schalk Vorster, 'n ervare klankingenieur wat tydens sy loopbaan van meer as 40 jaar by die SABC duisende radiovervolgverhaal-episodes opgeneem en verwerk het, skuur skouers met Marius Vermaak, Maroela Media se jong ateljeebestuurder, wat sy ervaring van digitale toerusting en verwerking tafel toe bring.
Marius Vermaak, Schalk Vorster, Antowan Nöthling en Anton Dekker (Foto: Susan Lombaard)
"Daar is baie ervare klanktegnici daar buite, maar dis belangrik dat ons hulle kennis en ervaring gebruik om nuwe talent in die bedryf touwys te maak," sê Bettie Kemp, vervaardiger van Vuurvreters. "Terwyl Schalk vir Marius touwys maak oor die inmeng van byklanke en musiek, leer Schalk by Marius 'n paar nuwe truuks op sy digitale mengbank."
Ook nuwe, jong stemme kry die geleentheid om by die ouer garde te leer. Su-An Müller-Marais, wat die rol van agent Sally in die vervolgverhaal vertolk, is 'n omroeper by Groot FM wat vir die eerste keer haar buiging in 'n radiovervolgverhaal maak. Sy staan skouer aan skouer in die ateljee saam met ervare radio-akteurs soos Lochner de Kock (Septimus Steyn in die verhaal), Antowan Nöthling (in die rol van agent Henri Vogel) en Anton Dekker (wat die rol van direkteur Victor Fransman speel).
"Ek was verheug toe ek met my eerste toneel daarin kom slaag om te praat, omdat ek so oorweldig was toe ek skielik teenoor veteraan-akteurs soos Bettie Kemp en Lochner de Kock moes speel. Daarbenewens is dit 'n ongelooflike ervaring om te sien hoe 'n storie lewe kry in 'n ateljee voordat die luisteraars dit op die radio hoor. Wat 'n voorreg om gementor te word deur Bettie Kemp, gelei te word deur ervare akteurs, geduld te word deur gesoute tegnici, bederf te word deur Maroela Media en volledig teatraal vermaak te word met slegs klank," vertel sy.
Marius Vermaak en Schalk Vorster werk aan Vuurvreters (Foto: Susan Lombaard)
Schalk meen hoewel Vuurvreters spesiaal geskryf is om nie té veel natuurlike byklanke te hê nie, is dit 'n wonderlike uitdaging om dié storie met behulp van digitale byklanke lewe te gee. "Die natuurlike byklanke wat nodig is vir die verhaal, word in die ateljee vervaardig. Iets soos die kraak van 'n deur of die geritsel van koppies en pierings word met behulp van 'n mikrofoon opgeneem. In Vuurvreters gebruik ons egter 'n kombinasie van digitale en natuurlik byklanke om die storie so eg as moontlik te vertel, so van ons klanke is reeds vermeng."
Maroela Media het 'n netwerk van 55 gemeenskapsradiostasies reg oor die land en internasionaal wat die geleentheid kry om dié radiovervolgverhale uit te saai. Episodes word ook ná uitsending op Maroela Media se webwerf gepubliseer om te luister.
Vir Lochner de Kock en Bettie Kemp is 2017 boonop die jaar waarin hulle 'n vriendskap van 60 jaar vier.
"Ons was in 1960 saam in graad 1 in Laerskool Totius in Belville," vertel Lochner. "Ons werk reeds die afgelope 40 jaar saam in die radio- en toneelbedryf. Dis 'n voorreg om met Vuurvreters weer onder Bettie se leiding in die ateljee te wees."
Schalk en Lochner kom ook 'n lang pad – hulle het in 1982 vir die eerste keer saam begin werk toe Die Mannheim Sage vervaardig is.
Vuurvreters is tans in die vervaardigingsproses. Hou Maroela Media gerus dop vir meer inligting oor dié radiodrama en wanneer dit vir die eerste keer deur gemeenskapsradiostasies uitgesaai gaan word.
Kyk hoe Su-An en Bettie 'n toneel opvoer:
Deel van: Goeie nuus, Radiodramas
Bettie Kemp video
Pragtig! Baie geluk aan almal en veral Maroela.
Baie geluk en baie dankie!!
Ons bou, terwyl ander betoog en afbreek.
Ons sal met die hulp en seen van DIE HERE vir ons en ons nageslagte hier 'n toekoms BOU .
Fantastiese nuus. Kan nie wag nie!!
Baie geluk! Supper trots op julle almal.
Fantasties!!! Hoe klop my hart nou vinniger toe ek ook lees van Mannhein saga. Ek het elke middag na skool eers stories geluister.Wag in afwagting om Vuurvreters te volg. Dankie vir die harde werk.